Tā kā daudzās zemes dienesta nodaļās krasi pieaudzis apmeklētāju skaits un cilvēkiem nākas gaidīt garās rindās, “Druva” centās noskaidrot, kāda situācija ir Cēsīs. “Rindas ir, bet strādājam,” tā situāciju raksturo valsts zemes dienesta (VZD) Vidzemes reģionālās nodaļas Cēsu biroja vadītāja Sandra Eglīte. “Rindas veidojas periodiski, tomēr īpašu sastrēgumu, kā to redzam televīzijā, mūsu birojā nav. Piemēram, sestdien arī bija dokumentu pieņemšana, bet saņēmām tikai sešus pieteikumus. Jāteic, ka Cēsu rajonā cilvēki bijuši aktīvāki šo jautājumu kārtošanā nekā daudzviet, tāpēc arī situācija šeit salīdzinoši mierīga.”
S. Eglīte stāsta, ka šajās dienās vairāk laika nākas veltīt dažādām konsultācijām, jo cilvēki nāk interesēties par dažādiem ar privatizāciju saistītiem jautājumiem. Daudzi interesējas par privatizāciju vispār, netrūkst interesentu, kuri jautā par dzīvokļu privatizāciju. Taču šis likums attiecas uz zemes lietotājiem, kuriem zemi pastāvīgā lietošanā zemes reformas laikā piešķīrusi pašvaldība vai, laika posmā no 1996.gada 16.jūlija līdz 1997.gada 27.decembrim, zemes komisija, un par pieprasījumiem, kas iesniegti līdz 2006.gada 1.jūnijam pašvaldībās.
“Šiem zemes lietotājiem ir svarīgi līdz 31.augustam valsts zemes dienesta reģionālās nodaļas biroja klientu apkalpošanas centrā, kuras teritorijā atrodas izpirkšanai pieprasītā zeme, iesniegt aizpildītu pieprasījuma veidlapu. Ir iespējams to nosūtīt arī pa pastu ierakstītā vēstulē, jo, izskatot pieprasījums, ņemsim vērā pasta zīmogu – 31.augustu,” skaidro S. Eglīte.
Zemes izpirkšanas pieprasījuma veidlapas iespējams saņemt VZD reģionālo nodaļu biroju klientu apkalpošanas centros vai izdrukāt no VZD interneta mājas lapas. Ja noteiktajā termiņā pieprasījums netiks iesniegts, zemes lietošanas tiesības beigsies un zemes lietotājs iegūs zemes nomas pirmtiesības uz viņa lietošanā bijušo zemi. Top likumdošanas normas, kurās būs atrunāts, kā tas darbosies.
S. Eglīte stāsta, ka Cēsu birojam izveidojusies laba sadarbība ar rajona pašvaldībām, kuras mudinot savus iedzīvotājus nokārtot šos dokumentus. Pašvaldībās arī esot iespējams saņemt nepieciešamo konsultāciju.
“Taču arī mēs neatsakām nevie-nam, esam gatavi skaidrot visus interesējošos jautājumus. Svarīgi atgādināt, ka par pieprasījuma iesniegšanu un izskatīšanu zemes lietotājiem nav jāmaksā.
Saņemot pieprasījumu, mūsu darbinieki pārliecinās, vai tajā norādītas visas nepieciešamās ziņas, tad divu nedēļu laikā izvērtē pieprasījumu un pieņem lēmumu par tiesībām izpirkt zemi vai atteikumu iegūt zemi īpašumā. Un divu nedēļu laikā šo lēmumu paziņojam pieprasījuma iesniedzējam,” stāsta S. Eglīte.
Ja zemes lietotājs saņēmis lēmumu par tiesībām izpirkt zemi, viņam līdz 2008.gada 1.septembrim valsts zemes dienestā jāiesniedz reģistrēts zemes robežu plāns vai apliecinājums par zemes izpirkšanas maksājumu privatizācijas sertifikātos pirms zemes izpirkšanas līguma slēgšanas.